Det var Brigitte Jerkels kæreste gennem flere år, Lars Kieldsen, der bestilte og betalte det sorte arbejde. Ud over at han også spiller en aktiv rolle i partiet, driver Lars Kieldsen samtidig et byggefirma, der i april hyrede to polske håndværkere til at male Jerkels villa indvendigt. Polakkerne modtog kontanter i hånden for arbejdet, og den polak, der modtog pengene, fortæller til Radio24syv, at der var tale om sorte aflønning.

Efterfølgende, da den pågældende polske håndværker, rasende over at blive underbetalt i andre sammenhænge, truede med at afsløre sagen og det sorte arbejde i det pågældende byggefirma, blev arbejdet "gjort hvidt", angiveligt for at undgå afsløring.

På en skjult lydoptagelse af et møde mellem Brigitte Jerkels kæreste i flere år, Lars Kieldsen, og to af hans forretningskontakter, siger Kieldsen selv, at han - da der opstod problemer med den polske håndværker - fik sagen lukket.

"Prøv lige at hør ... dét der med Brigitte, ikke også, det har jeg så gjort efterfølgende, da alt det her var dér, så har jeg sendt en faktura fra mit firma til Brigitte, som hun har betalt" og senere siger han: "Og da der så kom dét dér, jamen så sørgede jeg bare for, at der kom en faktura. Jeg gav hende de penge. Og den betalte hun så. Så hun har sin røv ren," siger Kieldsen på optagelsen.

Sætningen "da der var dét dér" henviser til problemerne med den polske håndværker, der ville afsløre det sorte arbejde.

Der er taget hånd om det

På en anden optagelse af et møde mellem Lars Kieldsens højre hånd, forretningspartner Peter Hæstrup, og den utilfredse polske håndværker fremgår det - på engelsk - at "that is taken care of so it's not black anymore. It is taken care of now" - "vi har taget os af det, så det ikke er sort mere. Der er taget hånd om det nu."

Ordene falder i forbindelse med, at Peter Hæstrup taler specifikt om det sorte malerarbejde hos Brigitte Jerkel.

Konfronteret med, at de polske håndværkere blev aflønnet sort, og at der er sorte penge i omløb i Lars Kieldsens forretninger, siger Brigitte Jerkel:

- Hvis det er korrekt, så er det i hvert fald på ingen måde i orden. Det er jeg ret rystet og chokeret over at høre, hvis det er korrekt. Det kan jeg kun tage klart afstand fra, siger hun og pointerer, at malerarbejdet var en gave fra hendes daværende partner Lars Kieldsen.

- Det var en gave fra ham, som han skulle afregne, og det går jeg selvfølgelig ud fra, at han har gjort, som man skal, efter reglerne, siger Brigitte Jerkel, som således nægter ethvert kendskab til den sorte aflønning af håndværkerne.

Afviser ren røv

Hun afviser fuldstændigt udtalelserne på optagelserne fra Lars Kieldsen om, at hun efterfølgende fik en faktura og penge til at betale den med, så hun kunne have sin "røv ren".

På optagelser af et møde med den polske håndværker og Lars Kieldsens nære partner og talsmand, Peter Hæstrup, fremgår det alene: "She know nothing about black money. She cannot because she is a parliament member. She know nothing about black money" - "hun ved ingenting om sorte penge. Det kan hun ikke, fordi hun er medlem af Folketinget. Hun ved ingenting om sorte penge."

Kender Brian Mikkelsen

Den konservative Lars Kieldsen var indtil for ganske nylig kæreste og tidligere forlovet med Brigitte Jerkel. De to har dannet par i seks år og de har i en periode boet sammen i Brigitte Jerkels hus. Ud over at drive flere byggefirmaer, er Lars Kieldsen suppleant til bestyrelsen i den konservative vælgerforening i Greve.

Lars Kieldsen har desuden ved en række begivenheder optrådt sammen med Brigitte Jerkel i Det Konservative Folkepartis jakker og er ved flere lejligheder blevet fotograferet i partisammenhæng sammen med kendte konservative ansigter som erhvervsminister Brian Mikkelsen og partiets pressechef, Morten Scheelsbeck.

Lars Kieldsen ønsker ikke selv at deltage i et interview, men hans samarbejdspartner og talsmand Peter Hæstrup afviser fuldstændigt, at den polske håndværker er aflønnet sort, eller at der i øvrigt på nogen måde udføres sort arbejde i Lars Kieldsens firma.

Han har i stedet til Radio24syv fremsendt en lønseddel, der fremstår som gældende for arbejdet hos Brigitte Jerkel, udstedt til den polske håndværker i april 2017. Heraf fremgår, at håndværkeren fik 1.800 kroner i hånden i kontanter, men at et større og fuldt beløb er indberettet til SKAT og den resterende lønsum udbetalt til den polske håndværker, hvilket skulle tjene som dokumentation for, at arbejdet var lovligt og hvidt.

Et opslag i SKATs systemer viser imidlertid, at indberetningen til SKAT først er sket den 4. november 2017, efter at Radio24syv begyndte at undersøge sagen, og det beskedne resterende lønbeløb er aldrig udbetalt til den polske håndværker, til trods for at lønsedlen er dateret "april 2017." Det synes at bekræfte indholdet på lydoptagelser om, at det sorte arbejde efterfølgende er forsøgt vasket hvidt. Den polske håndværker fastholder da også overfor Radio24syv, at han er lønnet sort.

Indberettede forkert beløb til Skat

Lars Kieldsens partner og talsmand, Peter Hæstrup, fastholder imidlertid, at faktura og lønkørsel er ægte, og at dokumenterne blev udarbejdet i april, men via sin advokat erkender han, at de korrekte beløb "ved en fejl" ikke blev indberettet rettidigt til SKAT.

Alligevel mener Peter Hæstrup ikke, at man kan sige, at arbejdet var sort, der er blot tale om en fejl i bogholderiet.

Andre skjulte lydoptagelser fra mødet mellem Lars Kieldsen og hans forretningspartnere, herunder Peter Hæstrup, viser imidlertid, at den pågældende polske håndværker i forhold til andre opgaver er blevet aflønnet sort. På optagelserne siger Lars Kieldsen, at den polske håndværker har fået overført penge via Mobilepay og bekræfter, at "det er sorte penge" og senere "Og de her (penge), det er hundrede procent noget, som er ført over på Mobilepay. Så det er sorte penge, men de er synlige, ikke også."